Fjölþjóðleg björgunaræfing fór fram í dag Landhelgisgæslan tók í dag þátt í fjölþjóðlegu björgunaræfingunni Dynamic Mercy , sem til margra ára hefur farið fram með þátttöku stjórnstöðvar Landhelgisgæslunnar / JRCC Ísland og annarra björgunarmiðstöðva við Norður-Atlantshafið . Æfingin , sem áður kallaðist Bold Mercy , fer fram árlega en tilgangur hennar er að þjálfa borgaralega og / eða hernaðarlega stjórnendur og starfsmenn björgunarmiðstöðvanna í ýmsum aðstæðum sem upp geta komið á svæðinu . Mikilvægt er að þessir aðilar vinni vel saman og vinnubrögð þeirra séu fumlaus , hvort sem um er að ræða samstarfsmenn innan sömu starfsstöðvar eða í öðru landi . Í ár voru æfð viðbrögð við flugatviki þar sem lítil flugvél á leið frá Egilsstöðum til Stavangurs í Noregi með sex manna fjölskyldu um borð , lenti í vandræðum vegna ísingar og brotlenti í sjó . Aðstæðurnar kölluðu á tafarlaus viðbrögð varðstjóra í stjórnstöð LHG / JRCC-Ísland , varðstjóra í flugstjórnamiðstöð ISAVIA , sem upplýstu um neyðarástand flugvélarinnar sem og varðstjóra í sjóbjörgunarmiðstöðinni í Færeyjum ( MRCC-Torshavn ) . Frá æfingu sem haldin var við Færeyjar . Mynd GSV Auk björgunarstjórnstöðvanna tóku varðskip frá Íslandi , Færeyjum og Danmörku þátt í æfingunni auk þyrlu frá Færeyjum . Vinnubrögð og verklag varðstjóra Landhelgisgæslunnar í æfingunni tengdust m.a. námskeiði sem nýverið var haldið á vegum ISAVIA . Jafnframt voru æfð samskipti og samhæfing milli björgunarmiðstöðvanna á Íslandi og í Færeyjum .